## Na temelju članka 15. stavka 2. Zakona o javnoj nabavi («Narodne novine» broj 120/16) i članka 40. Statuta Grada Koprivnice («Glasnik Grada Koprivnice» broj 4/09, 1/12, 1/13 i 3/13 - pročišćeni tekst i 1/18) Gradsko vijeće Grada Koprivnice na \_\_\_\_ sjednici održanoj dana \_\_\_\_\_\_\_ 2018. godine, donijelo je

## ODLUKU

**o provedbi postupaka jednostavne nabave**

**I. OPĆE ODREDBE**

## Članak 1.

## Ovom Odlukom o provedbi postupaka jednostavne nabave (u daljnjem tekstu: „Odluka“) uređuju se postupci, pravila i uvjeti za nabavu robe i usluga čija je procijenjena vrijednost bez poreza na dodanu vrijednost (PDV) manja od 200.000,00 kuna te nabavu radova čija je procijenjena vrijednost bez poreza na dodanu vrijednost (PDV) manja od 500.000,00 kuna u upravnim tijelima Grada Koprivnice (u daljnjem tekstu: „jednostavna nabava“) na koju se ne primjenjuje Zakon o javnoj nabavi (u daljnjem tekstu: „ZJN“).

## U provedbi postupaka jednostavne nabave, osim odredbi ove Odluke, obvezno je primjenjivati i druge važeće zakonske i podzakonske akte ovisno o prirodi pojedinog predmeta nabave te voditi računa o načelima javne nabave i mogućnosti primjene elektroničkih sredstava komunikacije.

## Grad je obvezan primjenjivati odredbe ove Odluke na način koji omogućava učinkovitu nabavu te ekonomično i svrhovito trošenje proračunskih sredstava.

**II. POSTUPCI JEDNOSTAVNE NABAVE**

## Članak 2.

Postupci jednostavne nabave, u smislu ove Odluke su:

1. Postupci jednostavne nabave robe, radova i usluga čija je procijenjena vrijednost bez poreza na dodanu vrijednost (PDV-a) manja od 20.000,00 kuna,
2. Postupci jednostavne nabave čija je procijenjena vrijednost bez poreza na dodanu vrijednost (PDV-a) jednaka ili veća od 20.000,00 kuna i manja od 70.000 kuna,

## Postupci jednostavne nabave čija je procijenjena vrijednost bez poreza na dodanu vrijednost (PDV-a) jednaka ili veća od 70.000,00 kuna i manja od 200.000,00 kuna (roba i usluge), odnosno manja od 500.000,00 kuna (radovi).

1. **Postupci jednostavne nabave čija je procijenjena vrijednost** **bez poreza na dodanu vrijednost (PDV-a) manja od 20.000,00 kuna**

**Članak 3.**

Postupak jednostavne nabave čija je procijenjena vrijednost bez poreza na dodanu vrijednost (PDV-a)manja od 20.000,00 kn je postupak nabave u kojem Grad izdaje narudžbenicu ili zaključuje ugovor s jednim gospodarskim subjektom, u pravilu na temelju jedne dostavljene i prihvatljive ponude.

Iznimno od stavka 1. ovog članka, u iznimnim situacijama, kada priroda predmeta nabave ili druge okolnosti zahtijevaju hitno postupanje, može se temeljem prethodnog odobrenja pročelnika prema zahtjevu provesti postupak nabave bez izdavanja narudžbenice odnosno sklapanja ugovora za nabavu roba, radova i usluga, i to u iznosu manjem od 2.000,00 kn bez poreza na dodanu vrijednost (PDV-a).

1. **Postupci jednostavne nabave čija je procijenjena vrijednost bez poreza na dodanu vrijednost (PDV-a) jednaka ili veća od 20.000,00 kuna i manja od 70.000 kuna**

**Članak 4.**

Postupak jednostavne nabave čija je procijenjena vrijednost bez poreza na dodanu vrijednost (PDV)jednaka ili veća od 20.000,00 kn i manja od 70.000,00 kuna je postupak nabave u kojem Grad poziva u pravilu najmanje tri gospodarska subjekta po vlastitom odabiru da dostave ponudu sukladno uvjetima i zahtjevima iz poziva za dostavu ponuda te najpovoljnijem izdaje narudžbenicu odnosno zaključuje ugovor o nabavi roba/radova ili usluga.

Iznimno od stavka 1. ovog članka, može se zatražiti manje od tri ponude, ukoliko je ispunjena jedna od slijedećih pretpostavki:

* nabava usluga od gospodarskog subjekta čiji se odabir predlaže zbog specijalističkih stručnih znanja i posebnih okolnosti (konzultantske usluge, specijalističke usluge, tehnički razlozi i sl.),
* nabave robe odnosno usluga zbog posebnih okolnosti ili po posebnim uvjetima (glazbeni instrumenti),
* kada zbog umjetničkih, tehničkih, organizacijskih razloga i/ili razloga povezanih sa zaštitom isključivih prava ugovor može izvršiti samo određeni gospodarski subjekt,
* nabava zdravstvenih usluga, socijalnih usluga, usluga obrazovanja, konzervatorskih usluga, usluga hotelskog smještaja, restoranskih usluga i usluga cateringa,
* ako se radi o predmetu nabave za koji je ograničen broj ponuditelja odnosno nema mogućnosti za traženje tri ponude ili zbog drugog opravdanog razloga koji treba biti obrazložen i koji odobri odgovorna osoba Naručitelja,
* žurne odnosno hitne nabave uzrokovane događajima koji se nisu mogli unaprijed predvidjeti.

## Postupci jednostavne nabave čija je procijenjena vrijednost bez poreza na dodanu vrijednost (PDV-a) jednaka ili veća od 70.000,00 kuna i manja od 200.000,00 kuna (roba i usluge), odnosno manja od 500.000,00 kuna (radovi)

**Članak 5.**

## Postupak jednostavne nabave čija je procijenjena vrijednost bez poreza na dodanu vrijednost (PDV-a) jednaka ili veća od 70.000,00 kuna i manja od 200.000,00 kuna (roba i usluge), odnosno manja od 500.000,00 kuna (radovi) je postupak nabave u kojem Grad poziva najmanje tri gospodarska subjekta da dostave ponudu sukladno uvjetima i zahtjevima iz poziva za dostavu ponuda te s najpovoljnijim sklapa ugovor o nabavi roba, radova ili usluga.

## Postupak jednostavne nabave iz stavka 1. ovog članka, provodi stručno povjerenstvo koje imenuje gradonačelnik Odlukom.

## Iznimno od stavka 1. ovog članka, ovisno o prirodi predmeta nabave te ostalim okolnostima, uz prehodno odobrenje gradonačelnika, poziv za dostavu ponuda može se uputiti i samo jednom gospodarskom subjektu, u slučajevima iz članka 4., stavka 2. ove Odluke.

**III. PROVEDBA POSTUPAKA JEDNOSTAVNE NABAVE**

**Članak 6.**

Postupak jednostavne nabave započinje zaprimanjem zahtjeva za jednostavnu nabavu od pojedine ustrojstvene jedinice naručitelja koja traži nabavu roba, radova ili usluga,

## Cijeli tijek postupka jednostavne nabave mora biti dokumentiran.

Ponude u postupku jednostavne nabave se upisuju u Upisnik o zaprimanju ponuda koji vodi Grad, sukladno Proračunu Grada i Planu nabave Grada za tekuću godinu, a u skladu s odredbama ove Odluke.

Za postupke iz članka 4. i 5. gradonačelnik donosi Odluko o odabiru najpovoljnije ponude, odnosno Odluku o poništenju, a na koju nije dopuštena žalba.

## IV. KRITERIJ ZA ODABIR PONUDE U POSTUPCIMA JEDNOSTAVNE NABAVE

**Članak 7.**

Kriteriji za odabir ponude može se odrediti kao najniža cijena ili ekonomski najpovoljnija ponuda.

U slučaju da su pristigle dvije ili više ponuda s istom cijenom, odabire se ona ponuda koja je zaprimljena ranije.

Kada je kriterij odabira ekonomski najpovoljnija ponuda osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.

Ako odabrani ponuditelj ne dostavi izjavu o produženju roka valjanosti ponude, ne produži jamstvo za ozbiljnost ponude ili odustane od svoje ponude, odnosno ako naručitelj raskine ugovor ili stornira narudžbenicu izvršiti će se ponovno rangiranje ponuda prema kriteriju za odabir ne uzimajući u obzir ponudu odabranog ponuditelja te će se odabrati prva najpovoljnija ponuda prema kriteriju odabira ili poništiti postupak nabave.

Naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima.

**Članak 8.**

Sva komunikacija s gospodarskim subjektima i ponuditeljima prvenstveno se obavlja primjenom elektroničkih sredstava komunikacije, a ukoliko isto nije moguće koriste se poštanske usluge.

Poziv za dostavu ponuda iz članka 4., stavka 1. i članka 5., stavka 1. ove Odluke dodatno se može objaviti i na službenim stranicama Grada [www.koprivnica.hr](http://www.koprivnica.hr).

**Članak 9.**

Rok za dostavu ponuda u postupcima jednostavne nabave iz ove Odluke, mora biti primjeren predmetu nabave i ne smije biti kraći od dva dana od dana slanja poziva za dostavu ponuda.

Ponude dostavljene na temelju objavljenog Poziva na internetksim stranicama naručitelja, uzimaju se u razmatranje pod istim uvijetima kao i ponude dostavljene na temelju Poziva upućenog gospodarskim subjektima po vlastitom izobru.

Za postupak odabira ponude dovoljna je jedna pristigla ponuda koja odgovara svim traženim uvjetima iz Poziva za dostavu ponude.

**Članak 10.**

Svi ostali uvjeti za dostavu ponuda koji nisu navedeni u ovoj Odluci mogu se dodatno odrediti u pozivu za dostavu ponuda za svaki pojedinačni postupak nabave, a sve ovisno oprirodi te procijenjenoj vrijednosti predmeta nabave.

**VI. EVIDENCIJE JEDNOSTAVNE NABAVE**

**Članak 11.**

U svezi provedbe ove Odluke, Grad je obvezan voditi evidencije, i to kako slijedi:

* upisnik zaprimljenih ponuda,
* evidenciju izdanih narudžbenica,
* registar zaključenih ugovora jednostavne nabave,
* evidenciju o provedbi postupaka jednostavne nabave iz članka 3., stavka 1., članka 4. i članka 5., stavka 1. ove Odluke.

Grad je obvezan registar iz stavka 1., točke 3. ovog članka, objaviti na službenim stranicama Grada [www.koprivnica.hr](http://www.koprivnica.hr). te u Elektroničkom oglasniku javne nabave Republike Hrvatske.

**VII. PROVEDBA ODLUKE**

**Članak 12.**

## Gradonačelnik će Uputom dodatno utvrditi i propisati način postupanja i obveze upravnih tijela Grada utvrđene odredbama ove Odluke, a posebice pripremu i provedbu postupka jednostavne nabave iz članka 5. stavka 1. ove Odluke (sastav stručnog povjerenstva, sadržaj poziva za dostavu ponuda, dokumentaciju u postupku jamstva, način otvaranja ponuda).

Prilog Upute iz stavka 1. ovog članka će biti odgovarajući obrasci koji proizlaze iz pojedinih odredbi ove Odluke.

**VIII. PROJEKTI SUFINANCIRANI OD STRANE EUROPSKE UNIJE**

**Članak 13.**

Postupak jednostavne koji se provodi podugovaranjem u projektima sufinanciranim od strane Europske unije, provodi se sukladno odredbama ove Odluke, važećim propisima iz članka 1., stavka 2. ove Odluke te odredbama ugovora o bespovratnim sredstvima za pojedini projekt.

**IX. PRIJELAZNA ODREDBA**

**Članak 14.**

Svi postupci započeti po odredbama Pravilnika o provedbi postupaka jednostavne nabave roba, radova i usluga Grada Koprivnice („Glasnik Grada Koprivnice“ broj 1/17) prije stupanja na snagu ove Odluke, završiti će se se po odredbama toga Pravilnika.

**X. ZAVRŠNE ODREDBE**

**Članak 15.**

Danom stupanja na snagu ove Odluke, prestaje važiti Pravilnik o provedbi postupaka jednostavne nabave roba, radova i usluga Grada Koprivnice („Glasnik Grada Koprivnice“ broj 1/17).

Ova Odluka stupa na snagu osmog dana od dana objave u „Glasniku Grada Koprivnice“.

KLASA:

URBROJ:

Koprivnica,

PREDSJEDNIK:

Ivan Pal, prof.

**O b r a z l o ž e nj e**

Člankom 15. stavkom 2. Zakona o javnoj nabavi („Narodne novine“ broj 120/16), a koji je stupio na snagu 1. siječnja 2017.godine propisano je:

„(2) Pravila uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnosti primjene elektroničkih sredstava komunikacije.“

Navedeno znači da se Zakon o javnoj nabavi („Narodne novine“ broj 12/16) ne primjenjuje za nabavu robe i usluga procijenjene vrijednosti do 200.000,00 kuna, odnosno nabavu radova procijenjene vrijednosti do 500.000,00 kuna, već postupke jednostavne nabave do tih vrijednosti uređuje naručitelj općim aktom.

Odlukom o provedbi postupaka jednostavne nabave detaljnije se propisuju i razrađuju pojedine vrste postupaka jednostavne nabave, te pravila i uvjeti za nabavu robe i usluga u pojedinim postupcima jednostavne nabave koje provode upravna tijela Grada Koprivnice čija je procijenjena vrijednost bez poreza na dodanu vrijednost (PDV--a) manja ili jednaka 200.000,00 kuna (roba i usluge) odnosno 500.000,00 kuna (radovi), a sve u svrhu omogućavanja provedbe učinkovite jednostavne nabave te ekonomično i svrhovito trošenje proračunskih sredstava, poštujući pritom načela javne nabave te važeće propise ovisno o prirodi pojedinog predmeta nabave.

Danom stupanja na snagu predložene Odluke, prestaje važiti Pravilnik o provedbi postupaka jednostavne nabave roba, radova i usluga Grada Koprivnice („Glasnik Grada Koprivnice“ broj 1/17).

U skladu s navedenim predlaže se donošenje Odluke o provedbi postupaka jednostavne nabave, u priloženom sadržaju.

Nositelj izrade akta: Predlagatelj

Služba ureda gradonačelnika Gradonačelnik:

Pročelnik: Mišel Jakšić, dipl. oec.

Dario Jembrek, dipl. inž. el.